次韻蕭同年古意  其一
作者：方岳
朝代：宋

paragraphs: 春臯有耕夫，扣角卧林麓。
朝饑不能忍，肯受世熏沐。
脫身從牛衣，入耳皆狗曲。
何如一蓑寒，風雨立於獨。
人言骨相屯，自信亦良篤。
空山多白雲，萬此寧有足。
幽然閨中秀，不如倚市門。
彼美林下風，不如刺繡文。
冰懷獨耿耿，寧入俗眼觀。
歲月不我留，老蒼眉宇間。
舉世無與娛，逝言從綺園。
一歌一歎息，寘此忽復論。